
Anna og Frank Lindens sommerbolig, Vedersølund
Jyllands vestkyst – mandag 27. august 2018

Morgensolen traff furutrærne og førte de sagtakkete skyggene over store, velpleide plener mot avlsbygningene og videre vestover til de klatret over og inntok herregårdens hvite murer.

Etter enda en søvnløs natt hadde Frank Linden stått opp samtidig med solen. Han hadde tatt et varmt, lindrende bad og hadde kledd på seg med stor omhu: snøhvit skjorte, et blått silkeslips fra Hermès, blanke, svarte sko og en mørkegrå dress fra Bond Street.

Han var overbevist om at dette kom til å bli hans siste dag, og han hadde alle intensjoner om å møte dagen så velkledd som mulig.

Den tidligere så spenstige mannen var blitt krumbøyd på grunn av kontinuerlige smerter i mellomgulvet. En lege hadde fortalt ham underveis at man kunne venne seg til kroniske smerter.

Det stemte ikke.

Cancer – krepsen. Det var et passende navn på sykdommen som var i ferd med å sende ham i graven. Dyret gravde sine klør inn og enda lenger inn i innvollene hans, ryggsøylen, leveren og lungene.

Umettelig. Blind. Fortærende. Et vesen fra sanddynene.

Skjortekragen var blitt to nummer for stor, og ansiktet hans var gustent. Frank Linden skar en grimase mot speilbildet sitt før han trakk pusten dypt, så dypt som smertene tillot. Så forlot han badet og gikk over det blanke parkettgulvet og bort til soverommet.

Han dyttet lett på døren og betraktet sin sovende kone.

Anna hadde et svakt smil rundt munnen. Pupillene beveget seg under de tynne øyenlokkene. Hun drømte. Det kraftige, grå håret lå spredd utover hodeputen. Morgensolen virvlet svevende støvfnugg gjennom lyset. Han vekket henne ikke, men trakk bare inn duften fra rommet.

«Farvel, min skatt.»

Smerten rammet ham rett under brystbeinet da han var på kontoret, og han støttet seg til skrivebordet før han greide å fortsette med oppgaven sin: en langsom og omhyggelig pakking av de tingene han trengte for å komme seg igjennom denne siste dagen som planlagt. En uåpnet pakke med morfinplaster, en pakke med morfintabletter, en liten Walther PPK-automatpistol og et ekstra magasin. Han betraktet oppmerksomt de enkelte gjenstandene før han la dem i stresskofferten. Alt det som han tidligere hadde gjort helt automatisk, krevde nå omtanke. Hjernen var blitt treg, noe som var prisen for å bruke morfin. Men uten den ville han ligget sammenkrøllet som et såret dyr, ute av stand til å ta vare på seg selv, planene sine og familien.

Til slutt kunne han legge seg på kne, åpne en nesten usynlig, innfelt lem i parkettgulvet, åpne safen under gulvet og hente en slitt, grønn dagbok fra boksen. Den ble etterfulgt av tykke seddelbunker og en sølvfarget minnepinne.

Så drakk han et glass vann med lukkede øyne og satte seg ned ved bordet. Han skrudde hetten av fyllepennen, fant et brevpapir og skrev:

Anna, min kjære Anna

Jeg er nødt til å forlate deg. Jeg kan ikke gjøre tingene ugjort, men jeg vil prøve å rette opp den uretten jeg har forårsaket. Denne dagen er min siste sjanse. Jeg har tenkt å prøve å gripe den. Jeg vil finne Thomas og be ham om tilgivelse. Hvis jeg ikke lykkes, og han kommer til deg en dag, må du gjøre alt for å hjelpe ham og familien hans.

Du var alltid det beste som kunne skje et menneske som meg. Jeg fortjente deg aldri, men jeg elsket deg alltid.

Frank

Han tok en rose fra en vase og la den oppå brevet. Så rettet han seg opp og betraktet dekorasjonen.

Han grep tak i stresskofferten og forlot kontoret.

Bak ham visket vann fra rosestilken ut underskriften på brevet og gjorde den uleselig.


 

De svarte portene i muren som omga herregården, ble automatisk åpnet og lot Frank Lindens mørkeblå Mercedes passere. Han svingte til venstre nedover grusveien, og etter noen få minutters kjøring nådde han veien mot Ringkøbing. Han kjørte ut på den.

Det var lite trafikk, og den store Mercedesen, som var en av de få gjenstandene han fremdeles mestret, brummet sakte og trygt.

Trettifem minutter senere nådde han den midtjyske motorveien, koblet mobiltelefonen til bilens Bluetooth-anlegg og ringte. Det ringte fem ganger før stemmen til en søvnig, yngre mann svarte: «Hmm? Simon Hallberg …»

«Kan vi møtes klokken elleve i stedet for klokken tolv? Jeg fikk dratt tidligere enn planlagt.»

Journalistens stemme ble tydelig og tilstedeværende.

«Det kan vi godt. Og du har virkelig tenkt å gjennomføre det? Jeg mener …»

Frank Linden presset en knyttneve mot mellomgulvet og blunket mot solstrålene som ble reflektert i panseret. Alt var blitt krystallklart og samtidig utydelig. Tiden hadde begynt å oppføre seg merkelig.

Forretningsmannen i ham tok over styringen. Han hadde avsluttet milliardhandler i sin karriere. Det var en selvfølge at han også skulle kunne diktere de enkle betingelsene for sitt ettermæle.

«Det var jo det vi ble enige om, ikke sant?» sa han. «Jeg forteller deg en historie, og vennen din finner Thomas Schmidt.»

Han tok på seg solbrillene.

«Det er noe som jeg skulle ha gjort for lenge siden, men jeg er en feiging», mumlet han.

«Det er ikke den gjengse oppfatningen», protesterte journalisten.

«Men det er ikke desto mindre sannheten.»

Simon Hallberg kremtet. Linden hørte lyden av klukkende væske i den andre enden og så seg om etter sin egen vannflaske.

«Jeg kan forsikre deg om at Michael Sander er i stand til å finne alt og alle», sa Simon. «Og hvis vi virkelig kan gjennomføre dette, får vi store overskrifter over hele verden. Bransjen din kommer aldri til å bli den samme igjen.»

«Det er jaggu på tide.»

Frank Lindens blikk vandret mellom veien foran ham, bakspeilet og sidespeilene. Han tok det som en selvfølge at han ble skygget. Hvis han ikke ble det, gjorde ikke motstanderne hans jobben sin godt nok – og han var ikke i tvil om at de var de beste som kunne kjøpes for penger. Antageligvis eksperter i svartekunst fra et mindre, eksklusivt sikkerhetsfirma. Et av dem som man ikke fant på Google.

«Det er ikke fordi jeg er utakknemlig», forsikret Simon. «Honoraret er strålende. Det virker bare så … definitivt.»

Frank Linden blunket irritert. «Du er da for faen journalist. Kom ikke her og fortell meg at du ikke har drømt om å skrive en sånn historie. Men du skal behandle den med stor varsomhet … og du skal forsikre deg om at ingen skygger deg. De er der ute. Tro meg.»

«Jeg tar sykkelen», sa Simon Hallberg.

«Fint. Vi ses.»

Linden brøt forbindelsen og betraktet resignert den skitne Ford Mondeoen tre–fire biler bak ham. Den hadde vært i speilet hans de siste fem minuttene.

Innsiden av Ford Mondeoen så ut som om fjortenårige gutter hadde slått leir i den: pappkrus med kald kaffe og colaslanter, bakeriposer med fettflekker og et par tomme pizzaesker. Det var akkurat sånn som forfølgeren foretrakk den – hjemmekoselig og full av lukter. Den lignet på leiligheten hans hjemme i Hamburg, bortsett fra beostæren, som naboen hans, Frau Schimmelmann, passet når Joachim Bachmann var på «forretningsreise». Shania Twain på stereoanlegget. Den korpulente, 55-årige privatdetektiven gjespet og stakk en hånd innenfor bukselinningen og klødde seg på genitaliene. Han lukket øynene i nytelse. Mondeoen holdt på å krasje i autovernet, og han trakk hånden tilbake, rettet opp bilen og gjespet enda en gang.

Bachmann lot håndflatene gli over de grå skjeggstubbene på kinnene, tastet inn et nummer på satellittelefonen og rettet seg opp i setet da han hørte føringsoffiserens flate, livløse stemme over bilens høyttaleranlegg. De brukte stemmeforvrengere, og Bachmann visste at hans egen stemme hørtes like flat og toskete ut i den andre enden – som antageligvis var et sted i England.

«Ja?»

«Vi er på vei over Fyn», opplyste tyskeren.

Hundre meter foran ham gled Frank Lindens Mercedes lett gjennom morgentrafikken.

«Hold avstand», sa føringsoffiseren helt unødig.

«Hva holder herr Linden på med? Jeg mener, hva er formålet med turen hans, og hvor skal han?»

«Jeg tror det er en pilegrimsferd. Syndsforlatelse. Noe Frank burde ha tenkt på for mange år siden.»

Til tross for stemmeforvrengeren tolket Bachmann føringsoffiserens korte konsonanter og den avslepne stemmen som produktet av en tradisjonell engelsk overklasseoppvekst. Kanskje Eton eller Rugby eller Oxbridge, og så en offisersutdanning i et anerkjent regiment.

«Ja vel», sa Bachmann.

«Det kan vi ikke tillate», sa føringsoffiseren tankefullt.

«Nei, vi kan vel ikke det. Hva vil du at jeg skal gjøre i min ende?»

«Fortsett å følge etter ham inntil videre. Vi har en klar formening om destinasjonen, men vi vil selvsagt gjerne være helt sikre. Og vær for guds skyld forsiktig. Frank Linden er dødssyk. Han har ikke noe å tape, og han har ikke noe å være redd for. Men han var en stor mann uansett hvordan man vrir og vrenger på det. Dessverre er vi nødt til å avslutte historien om Frank Linden.»

«Kan man ikke bare la naturen gå sin gang?» spurte tyskeren,

Føringsoffiserens tone ble hardere. Den var helt klangløs.

«Så lenge han er i stand til å trekke pusten, kan han ødelegge alt for klienten vår. Dessuten har han hentet inn denne forbaskede skyggeforfatteren. Det er så typisk jævla Frank. Vi er nødt til å gripe inn. Og jeg har tilfeldigvis tilgang til passende lokal ekspertise.»

«Lokal?»

Bachmann fikk aldri noe svar. Føringsoffiseren hadde avsluttet sin del av samtalen.

Forfølgeren ristet den siste sigaretten ut av pakken og håpet at Frank Linden vurderte å stoppe i løpet av pilegrimsferden.

Helst et sted hvor de solgte Camel Blue.


 

Telefonen ringte i en herskapsleilighet i nærheten av Marmorkirken i København, og operatøren var straks lysvåken. Hun fant mobiltelefonen på nattbordet, strakk seg så lang hun var, og satte seg opp.

«Ja?»

Hun blunket av lyden av føringsoffiserens umenneskelige stemme og lente seg forover.

«Er du ved bevissthet?»

«Ja.»

Hun dro fingrene gjennom det korte, nesten svarte håret. Hun kjente adrenalinet strømme.

«Vi har fått grønt lys.»

Hun slengte sengeteppet til side og kikket på den unge mannen som hun hadde plukket opp kvelden før og nå delte seng med. Mark? Martin? Morten? Han var naken og muskuløs. Huden var glatt, hårløs og solbrun. Han var akkurat sånn som hun likte dem.

Og han sov stille som et barn. Intetanende.

Operatøren gled ut av sengen og gikk naken bort til de høye soveromsvinduene, trakk de lange gardinene til side og hilste som alltid Marmorkirkens majestetiske kuppel med et smil. Denne morgenen var den kobberkledde kuppelen tung og streng, som hjelmen til en tempelridder. Men andre ganger, spesielt på sene sommerettermiddager, var den så lett og lys som luft. Svevende.

Duene lettet i spiraler fra gesimser og utskjæringer og steg til himmels.

Kirken var aldri den samme.

«Hvor finner jeg ham?» spurte hun.

«Han har planlagt et møte med skyggeforfatteren sin ved havet. Det er den aktuelle vurderingen vår.»

«Du mener Øresund. Det er strengt tatt ikke et hav.»

«Takk. Vi ønsker at begge likvideres. Og vi vil at du fjerner alt materialet som er i Lindens besittelse.»

«Ja, selvsagt.»

Føringsoffiserens stemme gikk et toneleie ned i en onkelaktig hengivenhet som hun hatet som pesten.

«Når det gjelder den unge mannen i sengen din …»

Operatøren sukket.

«Hva er det med ham?»

Hun visste hva som kom, men lot fremdeles blikket kjærtegne den beste utsikten i København. Kirken og leiligheten hennes hadde vært de faste holdepunktene i tilværelsen hennes etter at hun krysset den røde streken – forlot militæret og ble frilanser. Operatøren var datter av en udugelig amerikansk far og en like udugelig dansk mor. Hun hadde vokst opp i en trailerpark i Florida uten andre fluktmuligheter enn hæren. Det var enten det eller å ende opp som en sjelløs stripper ved Hunters Creek. Metamfetamin, tapere og aborter.

Operatøren hadde valgt hæren og ble den første kvinnen som gjennomførte opptaksprøvene til Marinens offisersskole. Skuldrene og ryggen hennes var fremdeles merket av arrene etter ryggsekkene og trestokkene hun hadde slept rundt på og sovet med i sju endeløse uker som vitnesbyrd om selvoppofring og stamina.

«Du vet utmerket godt at han ikke er advokat og investeringsrådgiver, som han utgir seg for å være, men en kronisk arbeidsløs skuespiller med begrenset talent. Til tross for Armani-dressen og Panerai-klokken … som forresten er en kopi.»

Hun så på den sovende skjønnheten i sengen og smilte.

«Jeg hadde ikke tenkt å be om økonomisk rådgivning … men jeg er ikke enig i at han er talentløs. I hvert fall ikke på alle områder.»

Føringsoffiseren snøftet forarget.

«Bli kvitt ham. Du har fått andre ting å tenke på.»

«Forstått», mumlet hun.

Føringsoffiseren hadde selvsagt rett. Denne dagen ville kreve det beste av henne. Som alltid. Feiltagelser ble verken tolerert eller tilgitt i hennes verden.


 

En bensinstasjon øst for Odense

Forfølgeren hadde parkert Mondeoen bak bensinstasjonens lave, hvite bygninger. Fra posisjonen sin kunne han se den høyre forskjermen på Lindens Mercedes.

Han passerte vinduene inn til kafeen og så at Linden satt innenfor, tilsynelatende oppslukt av sine egne tanker mens han rørte i et pappkrus. Bachmann fortsatte til kiosken ved rasteplassen og kjøpte en stor pakke med donuts med forskjellig glasur, seks iskalde bokser med Coca-Cola og to pakker med Camel Blue.

Han smilte en ekstra gang til kassadamen. Han hadde alt han kunne ønske seg i armene.

Han passerte kafévinduet igjen, og la merke til at Frank Linden ikke lenger satt ved bordet sitt. Dampen steg opp fra pappkruset, og Bachmann antok at Linden hadde gått et ærend på bensinstasjonens toaletter.

Stakkars mann.

Da tyskeren var tilbake i Mondeoens hyggelige kupé, arrangerte han kjærlig delikatessene rundt seg på den måten som folk som tilbringer det meste av livet alene, har for vane.

Han hadde akkurat tent en røyk og åpnet den første colaen da passasjerdøren ble revet opp. Frank Linden gled inn på setet ved siden av Bachmann og smelte igjen døren etter seg.

Tyskeren hostet forlegent og overrasket, men lukket munnen da han stirret inn i et pistolløp en halvmeter fra den kjøttfulle nesen sin. Pistolen ble holdt av en tynn, men stødig hånd.

Forretningsmannen tiltalte forfølgeren på engelsk selv om bilen hadde danske nummerskilt.

«Vennligst legg begge hendene på rattet», sa han med raspete, men tydelig stemme.

Bachmann adlød og lot seg ikke lure av Lindens høflige tonefall. Forretningsmannens blikk var grått og dødsalvorlig.

Linden trakk nøkkelen ut av tenningen og la den i jakkelommen.

«Ekstranøkler?»

Tyskeren ristet på hodet.

Frank Linden åpnet hanskerommet og fant ekstranøklene. Bachmann sukket.

«Notatblokk, telefon?»

Forfølgeren ga ham tingene.

Linden steg ut, bøyde seg ned og så på Bachmann.

«Hvis jeg ser deg igjen, er du en død mann. Skjønner du hva jeg sier?»

«Klart og tydelig. Takk.»

I ren forfjamselse hadde Bachmann slått over til tysk.

Operatøren hadde tatt seg en rask dusj og holdt på å mate den svarte katten sin Belphegor mens hun snakket kattespråk. Hun hadde snudd seg mot espressomaskinen da hun kjente elskerens hender trekke henne inntil seg i en uønsket omfavnelse. Hendene hans vandret fra hoftene og opp til brystene hennes.

Hun tok tak i tomlene hans og trakk dem nesten ut av ledd. Så snudde hun rundt på hælene og dyttet ham bort. Den unge mannens ansikt var fullt av forbauselse, og øynene var fuktige av smerte.

«Unnskyld. Jeg ble bare overrasket. Går det bra?» spurte hun likegyldig.

Han så ned på hendene sine.

«Har du hørt om mennesker som bare sier god morgen uten å lemleste andre?»

«Bare i den nærmeste familien.»

«Du mener katten din?»

«Akkurat.»

Hun foldet armene over brystet og lot blikket gli fra den kunstferdige frisyren hans med manbun, hipsterskjegg, det vakre, glatte ansiktet, de brede skuldrene og det fine, definerte brystet. Lenger ned var det en vakker, velformet pikk. Det svarte kjønnshåret var trimmet i en dyp V.

V for Vendetta, tenkte hun.

Hun kjente ingen forlegenhet. Hun hadde delt brakke med tjue unge menn i tre år da hun tok utdanningen sin. Det hadde aldri vært noen problemer. Hun var en av gutta. Alltid.

«Jeg blir nødt til å kaste deg ut, Martin. Jeg har det travelt i det vi andre kaller virkeligheten, og du skal tilbake til La La Land. Jeg har skjønt det sånn at du er skuespiller?»

«Mark! Jeg heter Mark, for faen.»

Han stirret rasende på henne og gned tomlene sine. Det var sikkert ikke mange kvinner som etter en natt med halvguden bare ba ham om å stikke av, tenkte operatøren. Han likte det nok ikke.

Munnvikene hans dirret.

«Du er uansett altfor gammel», sa han.

Hun smilte.

«Da sier vi det sånn. Ta med deg pikken, klærne og den falske Panerai-klokken og stikk.»

«Og hvis jeg ikke har lyst til å gå akkurat nå?»

Operatøren skjulte en gjesp bak hånden. Katten betraktet mannen med grønne, uttrykksløse øyne.

«Har du en preferanse når det gjelder sykehus?»

«Jævla bitch!»

Det sto små spyttdråper fra de velformede leppene hans.

Han forlot kjøkkenet, og litt etterpå hørte hun en glidelås bli lukket med en kort, hissig bevegelse. Hun hørte harde skritt på parkettgulvet. Så smalt ytterdøren igjen.

Hun løftet opp katten.

«Når ble jeg en magnet for drittsekker, Belphegor?»

Katten blunket.

Hun stirret tankefullt ut av vinduet.

«Den siste anstendige mannen jeg knullet, var den legen. En poet i en gudsforlatt ørken. Det er en jævlig trist historie, men hvis du insisterer, skal jeg fortelle deg om ham en dag.»

Katten satte klørne i armen hennes, vred seg fri og hoppet ned på gulvet. Den forsvant ut i gangen og etterlot henne alene med den hvesende espressomaskinen. Operatøren så etter dyret og følte seg merkelig forlatt.

Da hun hadde kledd på seg, gikk hun langsomt gjennom de elskede stuene sine med kaffekoppen i hånden. Hun passerte monterne med samlingen av antikke Leica-kameraer, glasskapet med fotballgenseren fra FC Barcelona med nummer 10 på ryggen, som var personlig signert av Lionel Messi, og så åpnet hun den skjulte døren til våpenrommet.


 

Det var en solfylt sensommermorgen som så mange andre i huset i Charlottenlund. Michael Sanders kone Lene løp rundt oppe og nede og samlet sammen tingene hun trengte til en lang dag i Rikspolitiets avdeling for personfarlig kriminalitet. Michael stirret tankefullt ned i kaffekoppen sin mens hans fem år gamle datter Maria spiste havregryn med melk og drakk appelsinjus. Huset var hyggelig, men ingen av beboerne led av overdreven rengjøringstrang. Michael Sanders hjemmekontor i kjelleren var det eneste pinlig ryddige rommet i den gamle villaen.

Han drev enkeltmannsforetaket sitt fra hjemmekontoret. Med tiden hadde han innsnevret operasjonsområdet sitt til identifikasjon og stopping av industrispionasje. Og noen få, ekstremt spesialiserte oppgaver som han holdt hemmelig for alle, og som han ikke kunne fakturere.

Han reiste ikke lenger 130 dager i året. Mens han tidligere hadde tilbudt klientene sine full service innenfor gisselforhandlinger, sikkerhetsløsninger til kostbare installasjoner og til tider å uskadeliggjøre uønskede personer, besto nå jobben hans fortrinnsvis av konsulentarbeid hjemme ved datamaskinen. Lene tillot ikke at han gjorde noe annet.

Det var jo fornuftig nå som de var blitt foreldre.

Og lammende kjedelig.

Han kompenserte ved å konsentrere seg hundre prosent om å vedlikeholde ferdighetene sine i nærkamp og håndtering av ulike våpensystemer. Selv om Michael nå var blitt femti år, var det mørke, korte håret bare kledelig gråsprengt, kondisjonen var god, og han så ut som det han alltid hadde vært: en menneskelig, sveitsisk lommekniv.

Puddelen Skipper, som var jevngammel med datteren, betraktet hver munnfull hun puttet inn i munnen, fra sin faste plass ved siden av datterens stol.

Lene Jensens travle skritt kunne høres i andre etasje, i stuene, i kjelleren og tilbake på kjøkkenet. Hun stakk 9 mm-pistolen i hylsteret over hoften, fant bilnøklene sine og sto lenge og stirret inn på kjøleskapet, men hun hadde tydeligvis glemt hva hun lette etter. Døren gikk igjen med et smell. Kriminalinspektøren var atletisk og slank. Hun beveget seg raskt og smidig, men snakket hele tiden om den truende overgangsalderen som om den var en komet på avveier som truet med å utslette alt liv på kloden.

«Faen, jeg husker ingenting!» utbrøt hun. Hun snudde seg og stirret anklagende på Michael. «Tror du det har startet?»

Han løftet blikket til ansiktet som han fremdeles syntes var det vakreste i hele verden.

«Alzheimer? Helt sikkert.»

Hun åpnet munnen, men lukket den igjen.

«Jeg tror Skipper ville vært en veldig fin romfergepilot», sa Maria og så kjærlig på hunden. Hun satte skålen med resten av havregrynene ned på gulvet.

«Hvorfor tror du det?» spurte Michael og angret straks. Dagen før hadde det vært hjernekirurg. Det var de mest meningsløse samtalene man kunne forestille seg. «Den har ikke godt av å spise havregryn med melk og sukker, Maria. Du vet at jeg kjøper masse dyrlegekontrollert fôr til den som koster like mye som argentinsk oksekjøtt.»

«Den er så rolig», fortsatte hun.

Michael så på datteren.

«Den kan ikke engang gå baklengs. Jeg tror det er et krav hvis man skal være pilot på en romferge. Blant annet.»

«Jo, men det kan den» hevdet Maria.

Hun klappet hunden.

«Den falt baklengs nedover trappen i går», sa han.

«Stakkars Skipper», mumlet datteren med nesen presset mot hudens hals.

Lene kysset ham hardt på kinnet. Det var uvanlig, og han så mistenksomt på henne.

«Du er nødt til å gå på foreldremøtet i barnehagen, elskling. Jeg har møter helt til klokken ti i kveld.»

Michael stønnet.

«Neeei! … Barnekult, mammabloggere med ulidelige avkom med Narnia-navn som aldri har hørt ordet nei. Og som gjenspiller avskjedsscenen fra Titanic hver bidige, jævla morgen som om drittungene deres var på vei til Albania for å fjerne nyrene.»

Han saumfor spisebordet etter en pakke sigaretter og hadde et øyeblikk glemt at han hadde sluttet å røyke for to år siden.

Lene hadde nektet ham den uskyldige fornøyelsen også.

Det harde, grønne blikket hennes vek ikke en tomme.

«Jeg gikk på foreldremøtet forrige gang, og gangen før det. Ok? Har du noe viktigere fore?»

Michael stirret dystert fremfor seg. Dagen bød faktisk på en av de veldig krevende og spesielle oppgavene som han ikke fortalte noen om.

«Bilen skal på service.»

«Og det tar hvor lang tid da …? En halvtime?»

«Ja!»

Datteren la den lille hånden sin over hans.

«Jeg kan gå alene, pappa.»

Michael så takknemlig på henne.

«Kan du det?»

«Michael!»

Han trakk pusten dypt. «Ja vel, da!»

Lene lukket skuldervesken, klappet en siste gang på lommene og så på dem.

«Georgina kommer bort og passer Maria mens du er i barnehagen.»

Marias øyne ble store, og den lille kroppen stivnet da barnepikens navn ble nevnt. Georgina var en fåmælt 16-åring med fast hånd som beveget seg så høylytt at det ga gjenklang i hele huset. Utrettelig. Hun var troppsfører i speideren, idrettsstjerne og kunne ikke tenke seg noe bedre enn å sove på en frossen eng i februar måned med en våt poncho over seg.  Og hun prøvde å prakke på Maria de spartanske dydene sine. Så langt uten særlig hell.

«Jeg skal skynde meg hjem, vennen min», forsikret Michael.

«Lover du, pappa?»

Lene ristet oppgitt på hodet.

«Dere to, altså! Det er ikke noe i veien med Georgina. Tvert imot.»

«De kommer til å elske henne i Fremmedlegionen», mumlet han.

Det plinget i Michaels mobil av en ny tekstmelding. Han rynket pannen da han så hvem avsenderen var: Simon Hallberg. Det var minst ett år siden han hadde truffet journalisten sist gang.

Michael, dette er ekstremt viktig. Jeg har en jobb til deg. Du må finne en person for Frank Linden. 1 mill. USD hvis du greier det. Kan vi møtes senere i dag hjemme hos deg? Simon.

Michael regnet i hodet.

Går det bra kl. 15.30?

Svaret kom noen få sekunder senere.

Takk. Vi ses. Simon

